《题汪水云诗卷》
宋代·萧灼

朔风卷雨东南昏，铜仙泪洒辞吴门。
间关万里踏燕月，埃沙扑吴愁人魂。
攜琴早晚随王母，不似瑶池旧歌舞。
南冠岌岌操南音，此意此心千万古。
十年归来两鬓霜，袖有诗史继草堂。
西游苍梧北太华，笔端传入古锦囊。
甫也再拜杜鹃血，颍乎冥入冰炭肠。
一朝访我茅屋下，朔风易水为余写。
黄金好铸锺子期，知君不是黄冠师。